b'\n_START_ARTICLE_\nKansallisarkiston H\xc3\xa4meenlinnan toimipaikka\n_START_PARAGRAPH_\nKansallisarkiston H\xc3\xa4meenlinnan toimipaikka on yksi Suomen Kansallisarkiston toimipaikoista. Se oli aiemmin H\xc3\xa4meenlinnan maakunta-arkisto, yksi Suomen seitsem\xc3\xa4st\xc3\xa4 maakunta-arkistosta, jotka yhdess\xc3\xa4 Kansallisarkiston kanssa muodostivat Arkistolaitoksen. Vuoden 2017 alussa maakunta-arkistot sulautuivat osaksi Kansallisarkistoa. Niist\xc3\xa4 tuli Kansallisarkiston toimipaikkoja ja vanhan arkistolaitoksen rakenteet purettiin. Arkisto sijaitsee Keinusaaren kaupunginosassa Viipurintien varrella.\n_START_SECTION_\nAineistot\n_START_PARAGRAPH_\nToimipaikalla s\xc3\xa4ilytet\xc3\xa4\xc3\xa4n asiakirjoja runsaat 21 hyllykilometri\xc3\xa4, joista valtaosa on valtion viranomaisten luovuttamia asiakirjoja. Toimipaikka s\xc3\xa4ilytt\xc3\xa4\xc3\xa4 valtion alue- ja paikallishallinnon p\xc3\xa4\xc3\xa4osin yli 40 vuotta vanhemmat pysyv\xc3\xa4sti s\xc3\xa4ilytett\xc3\xa4v\xc3\xa4t asiakirjat. Niiden osalta kokoelmat kattavat entisen H\xc3\xa4meen l\xc3\xa4\xc3\xa4nin ja Uudenmaan l\xc3\xa4\xc3\xa4nin alueet. Lis\xc3\xa4ksi kokoelmiin sis\xc3\xa4ltyy talletuksina muun muassa ev.lut. seurakuntien asiakirjoja sek\xc3\xa4 yksityisten henkil\xc3\xb6iden, j\xc3\xa4rjest\xc3\xb6jen, yhdistysten, talojen ja kartanoiden arkistoja. Asiakirjojen lis\xc3\xa4ksi arkiston kokoelmissa on tuhansia mikrokortteja ja rullafilmej\xc3\xa4, joista suurin osa on nykyisin digitoitu. Vanhimmat asiakirjat ovat 1500-luvulta. Aineistom\xc3\xa4\xc3\xa4r\xc3\xa4lt\xc3\xa4\xc3\xa4n H\xc3\xa4meenlinnan maakunta-arkisto oli Suomen suurin maakunta-arkisto._NEWLINE_Toimipaikan suurin k\xc3\xa4ytt\xc3\xa4j\xc3\xa4ryhm\xc3\xa4 on sukututkijat. Alueen seurakuntien kirkonkirjoista on laadittu helposti k\xc3\xa4ytett\xc3\xa4v\xc3\xa4t kyl\xc3\xa4- ja taloluettelot, jotka helpottavat aloittelijankin tutkimusty\xc3\xb6t\xc3\xa4. Erilaiset hakemistot ja kortistot auttavat my\xc3\xb6s tutkijoita. Esimerkiksi h\xc3\xa4meenlinnalaisen Arvo Nikon laatima aakkosellinen korttihakemisto H\xc3\xa4meenlinnan k\xc3\xa4sity\xc3\xb6l\xc3\xa4isist\xc3\xa4 kattaa koko kaupungin olemassaolon ajan. Lis\xc3\xa4ksi H\xc3\xa4meen l\xc3\xa4\xc3\xa4ninhallituksen arkistosta on laadittu useita erikoisluetteloita, jotka helpottavat tiedonhakua ko. arkistosta. _NEWLINE_Toimipaikalla on my\xc3\xb6s oman toimialansa tueksi kattava kirjasto, joka on tutkijoiden k\xc3\xa4yt\xc3\xb6ss\xc3\xa4.'